b'\n_START_ARTICLE_\nLietuvos radijo ir televizijos centras\n_START_SECTION_\nVeikla\n_START_PARAGRAPH_\nTelecentras eksploatuoja did\xc5\xbeiausius radijo ir televizijos program\xc5\xb3 siuntimo tinklus Lietuvoje \xe2\x80\x93 tiek ant\xc5\xbeemin\xc4\x97s analogin\xc4\x97s televizijos, tiek ir ant\xc5\xbeemin\xc4\x97s skaitmenin\xc4\x97s televizijos (DVB-T). TV program\xc5\xb3 glaudinimo standart\xc4\x85 MPEG-4 AVC/H.264 bendrov\xc4\x97 prad\xc4\x97jo naudoti 2006 m. J\xc4\xaf \xc4\xafdiegus, atsirado galimyb\xc4\x97 vienu DVB-T tinklu transliuoti 10 kokybi\xc5\xa1k\xc5\xb3 skaitmenin\xc4\x97s TV program\xc5\xb3. Be to, naudojant \xc5\xa1\xc4\xaf standart\xc4\x85 galima transliuoti ir didel\xc4\x97s rai\xc5\xa1kos TV programas. Telecentras yra Pasaulinio \xe2\x80\x9eWiMAX\xe2\x80\x9c forumo narys. 2009 m. bendrov\xc4\x97 pirmoji Europos S\xc4\x85jungoje prad\xc4\x97jo naudoti 4G mobiliojo ry\xc5\xa1io \xe2\x80\x9eWiMAX\xe2\x80\x9c tinkl\xc4\x85 interneto paslaugoms teikti.\n_START_SECTION_\nPaslaugos\n_START_PARAGRAPH_\nBendrov\xc4\x97 teikia radijo ir televizijos program\xc5\xb3 siuntimo Lietuvos gyventojams, duomen\xc5\xb3 perdavimo, tinkl\xc5\xb3 sujungimo, telefonijos ir kitas paslaugas. Nuo 2001 m. bendrov\xc4\x97 teikia belaid\xc5\xbeio interneto \xe2\x80\x9eErdv\xc4\x97s\xe2\x80\x9c, nuo 2009 m. \xe2\x80\x93 mobiliojo 4G interneto MEZON paslaugas. Telecentrui priklauso auk\xc5\xa1\xc4\x8diausias \xc5\xa1alies statinys Vilniaus televizijos bok\xc5\xa1tas (326,5 m). TV bok\xc5\xa1to viduje ir i\xc5\xa1orin\xc4\x97je dalyje sumontuoti \xc4\xafrenginiai, kuriais siun\xc4\x8diami radijo ir televizijos signalai, perduodami duomenys interneto ir kt. paslaugoms teikti.'